kaerle etc doen te weten allen ieghenwoirdych ende toecommende hoe dat
wy ontfangen hebben die oitmoedige suplicatie van bartholomeus
vanden wyen poorter ende ingesetene onser stadt van lovene belast
met wyf ende kinderen inhoudende hoe dat hy supliant opten
drientwintichsten dach van meye anno vyfthien hondert veertich
verselscipt wesende met eenen hennen melnis ende anthonis hoecx
zyn gegaen ten huyse van jacop drabbe potbacker woonende inde
dorpstraete tot lovene voirs. ende hebben aldair gedroncken zeven
potten lantwyn sprekende inden iersten onderlinge vriendlycke
woirden nemaer ten lesten seyde de voirn. hennen neelnis overleden
andere contrarie leelicke woirden iegens den supliant seggende
dat hy met des supliants nichte soude gebouleert hebben op zyn
oneerlicxste dat hy dat seggen soude soe dat de voirs. hennen
neelnis ende de supliant zekere twistwoirden hebbende zeyde
de suppliant totten selven hennen ghy seght altyts van mynder
nichte dat ghy die zoudt bekint hebben oft gelycke woirden in
substancie waerop de voirn. hennen antwoirde ic en hebben zedert
kermisse egeen vrouwe bekint de selve supliant dairop
replicquerende ick en hoore nyet gheerne oneere van mynen
naesscap spreken eest saecke dat ghy dairaf meer
vermaent ick sal u op u vleesch douwen soe zeyde de voern.
hennen nelms soudi teyte de supliant seyde ja ick hennen
lust u yet compt hier buyten ick ben hier in een eerlyck
huys my en lust egeen woirden tegen u te maken doer
welcke woirden zoe aenveerde de voirs. overleden eenen tinnen
pot aldair op die tafel staende meenende dairmede den supliant
te grieven ende die supliant op dander zyde tot defencie
van zynen lyfve toech eenen opsteker uuyt ende de
voirs. anthuenis hoecx dat aensiende hielt den supliant met
zynen opsteker vast metter hant seggende totten supliant vertel
soudy steken de supliant zeyde ja ick ende ter wylen
overleden den supliant twee oft drie groote slagen geslagen
op zyn hooft soe dat die selve supliant syn bloet siende
ende gevoelende dat hy zeere enormelyck gequest was track den
voirs. opstekere uuyten rechter hant vanden voirn. anthuenis
hoecx die hem hielt ende was de voirs. antheunis gequetst in
zyn hant gevende hy suppliant metten voirs. opstekere den voirs.
hennen neelms twee steken in zyn slincke borst ende dair
nae nam de voirn. supliant zynen tabbaert aene ende ghinck wederom
aen de tafel sitten seggende totten voirs. anthuenis hoecx anthuenis
en haddy nyet mogen tusschen beyden int ghescheet commen
dairop anthuenis voirs. seyde totten supliant vertel ghy treckt
u mes dair duer myn hant wat soude ick doen ic en weet
nyet wat my es dairnae ginck de voirs. hennen neelms sitten
voer die duere van jacop drabbe op een steenen bancke omtrent
vier voeten hooge vander eerden ende bleef aldair een goede
wyle tyts sittende dairnae seyde de voirs. jacop drabbe
totten overleden dat hy hem soude laeten vermaecken want
hy zeere gequetst was waerop doverleden antwoirde dat hy nyet
gewont en was soe dat corts dairnae de voirs. overleden sittende
opte voirs. steenen bancke is achter rugge neder geslaegen ende gevallen
metten hoofde tegen die steenen ende is corts dairnae gevaren
van levende lyfve ter doot ten grooten verdriete vanden voirn. suppliant
de welcke hoe wel dat hy altyt geweest is een slecht paisibel
stille man van goeden fame ende naeme noyt gecommitteert hebbende
eenige andere acten weerdich van pugnitie of reproche sonder
alleene tfeyt voirscreven nyetmin vreesende rigeur van justicie
en soude nyet vredelyck durfven wederkeeren ende converseren in ons
lande van brabant hoe wel dat hy van tvoirn. feyt pays heeft
gemaeckt metter geinteresseerde partye sonder ierst ende
alvoeren van ons verworven thebbene openen brieven van remissie
ende pardoene ende de welcke hy ons oitmoedelyck gebeden
heeft soe eest dat wy dese saecken overgemerckt compassie
ende medelyden hebbende metten voirn. suppliant ende willende
hem in desen gracie ende genade prefereren voer rigeur ende
strancheyt van justicie hebben den selven supliant inden gevalle
alsboven geremitteert quytgescolden ende vergeven remitteren
schelden quyte ende vergeven uuyt onser zunderlinger gracien by
desen de mesdaet ende dootslach voirscreven mitsgaders oick alle
penen ende bruecken corporelle ende criminelle dair inne
hy hem overmits ende uuyt saecken van tgene des voirs. is tegens
ons onse hoocheyt ende justicie eenichsins mach hebben ontgaen
ende hebben hem dien aengaende gerestitueert ende gestelt restitueren
ende stellen by desen tot zyn goede fame ende naeme in onsen voirs. lande
ende hertochdom van brabant ende allen anderen onsen landen ende heerlicheden
ende tot zynen ongeconfisqueerden goeden indien hy eenighe heeft
gelyckerwys als hy was voer den voirs. dootslach imponerende hierop
een eewich swygen ende silencie onsen procureur generael ende allen anderen
onsen rechteren justicieren ende officieren onsen voirs. lants van brabant
wie zy zyn satisfactie nochtans yerst ende alvoeren gedaen der
partien geinteresseert soe verre dair eenighe toe stonde en die noch
nyet gedaen en waeren civilyck alleenlyck behoudelyck nochtans dat de voirn.
supliant tvoirs. feyt ende dootslach tegens ons beteren sal civilyck nae
de gelegentheyt vanden mesdaet ende faculteyt van zynen goeden
ende dat hy oick gehouden wert te betaelen de redelycke costen van
justicien ter cause voirscreven gedaen ende naegevolcht indien datter
eenige geschiet zyn ter arbiterscepe ende taxacie van onsen lieven
ende getrouwen den cancellier ende luden van onsen rade in brabant
die wy daertoe committeren ontbieden dairomme ende bevelen den selve
van onsen rade in brabant dat voer henluden geroupen degene die
behoiren geroupen te zyne sy procederen wel ende duechdelyck ter
verificatie ende interinement van desen onsen iegenwoirdighen brieve
naer huer voorme ende inhouden ende welcke interinement
de voirs. supliant gehouden sal syn in onsen voirs. rade te versoucken
binnen eenen jaere nae date van desen op peyne te verliesen deffect
der selver ende dat gedaen ende de voirs. civile boete ende costen
van justicie getaxeert gearbitreert ende byden supliant betaelt
zynde alst behoirt welck civile boete de gene van onsen rentmeesters
dient aengaet gehouden wert dair van ontfang te maeckene rekeninge
bewys ende reliqua te doene tonssen prouffite metten anderen
penningen van zynen ontfange zy onse meyere van loevene amman
van bruessele ende alle andere onse ende onser vasallen of smalre
heeren rechteren justicieren ende officieren onssen voirs. lants van
brabant ende hueren stedehouderen ende elck van hem soe hem soe
hem dat toebehoirt ende aengaen mach den voirs. supliant van dese
onse tegenwoirdiger gracie remissie ende quytsceldinge inden
manieren voirscreven payselyck volcommelyck ende eewigen daegen
doen ende laeten genieten ende gebruycken sonder hem te doen
noch te laeten geschien in lyfve noch in goede eenich hinder
letsel oft moyenesse ter contrarien maer indien zyn lyf oft
# sy hier af verantwort
byden ontfanger vanden
exployten
eenige van zyne onverbuerde goeden dairomme hgevangen becommert
of gearresteert waeren dat sy die terstont ende sonder vertreck
stellen oft doen stellen tot volcommen delivrancie ende slaeckinge
want ons alsoe belieft ende ten eynde dat dit goet vast ende
gestadich blyve tot eeuwigen daege soe hebben wy onsen
seghel hieraen doen hangen behoudelyck in anderen saecken
ons recht ende eenyegelyck tsyne in allen gegeven in onse stadt
bruessel inde maent van meye int jaer onssen heeren duysent
vyfhondert eenende veertich van onsen keyserrycke txxiie
ende van onsen rycken van castilien ende andere txxvie aldus
gescreven opte plycke byden keyser in zynen rade ende
geteeckent de zoete visa recepta
gecollacioneert ende bevonden accorderende
met zynen origonale by my
jacuwez